Paul Beganu, fost membru PDL, a fost prefect al judeţului Buzău din octombrie 2009 şi până în mai 2012.

Potrivit unor surse din rândul anchetatorilor, fostul prefect de Buzău Paul Beganu este audiat, miercuri la DNA - Serviciul Teritorial Ploieşti într-un dosar în care este suspectat de retrocedarea ilegală a unor păduri din judeţul Buzău.

În acest dosar, la DNA Ploieşti sunt audiate şi alte persoane, la ora transmiterii acesti ştiri.

Conform surselor citate, în perioada în care a fost prefect, Paul Beganu, împreună cu mai mulţi angajaţi din administraţia locală, ar fi favorizat retrocedarea a peste 5.000 de hectare de pădure din judeţul Buzău unui bărbat din oraşul Ţăndărei, Gheorghe Ceteraş, care cumpărase drepturile litigioase asupra terenului de la un pensionar bucureştean.

În prezent, Paul Beganu este comisar la Comisariatul Judeţean Buzău al Gărzii de Mediu. În 2008, el a candidat din partea PDL pentru un mandat de senator şi a pierdut.